section_heading: Povijest
paragraph_text: thumb|[[Okrugla crkva, još poznata kao Zlatna crkva]] Ime Preslav slavenskoga je podrijetla. Mjesto su najvjerojatnije osnovali Slaveni. Početkom 9 stoljeća dolazi do njegovoga utvrđivanja. Bliskost Preslava Pliski, tadašnjeme glavnome gradu Prvoga Bugarskoga Carstva, omogućila je brz rast i razvoj Preslava tijekom vladavina bugarskih kanova Kruma i Omurtaga. Do krunjenja kana Borisa I. 952. godine, Preslav se pretvorio u važno strateško vojno središte te je bio sjedište Ičigrua Bojlaa. Sagrađen je niz crkava nakon pokrštavanja Bugara 864. godine. Poganska pobuna u Pliski predvođena Vladimirom Bugarskim 892. godine znatno je utjecala na daljnju povijest Preslava. Godine 893. Vladimir Bugarski svrgnut je s prijestolja te je Boris I. Preslavskime narodnime saborom imenovao Simeona I. za svojega nasljednika. Također je odlučeno da će Preslav zamijeniti donekle pogansku Plisku na položaju glavnoga grada Prvoga Bugarskoga Carstva. Tijekom narednih 80 godina, Preslav se značajno razvio. Time je Preslav prestao biti samo središte bugarske politike i diplomacije, već i središte slavenske kulture, književnosti i umjetnosti. Jedan je kroničar zabilježio da je Simeonu I. trebalo 28 godina da izgradi novi glavni grad. Međutim, arheološka su iskapanja dokazala da se grad nastavio razvijati tijekom 930-ih i 940-ih te je dostigao svoj vrhunac tijekom vladavine Petra I. Bugarskoga.